Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii /* KOM/2011/0542 v konečnom znení - 2011/0233 (NLE) */





DÔVODOVÁ SPRÁVA (1) Dňa 9. mája 2011 prijala Rada nariadenie (EÚ) č. 442/2011 o reštriktívnych opatreniach s ohľadom na situáciu v Sýrii. (2) Dňa 18. augusta 2011 vydala vysoká predstaviteľka EÚ pre zahraničné veci a bezpečnostnú politiku / podpredsedníčka Komisie vyhlásenie, že EÚ pristupuje k ďalším krokom. Dňa 26. augusta 2011 dosiahla Rada politickú dohodu o balíku ďalších opatrení, ktoré sa majú prijať, vrátane rozšírenia určovacích kritérií pre zmrazenie finančných prostriedkov a zákazu nákupu, dovozu alebo prepravy ropy a ropných produktov zo Sýrie. Ďalšie osoby, subjekty a orgány, na ktoré sa bude vzťahovať zmrazenie finančných prostriedkov a hospodárskych zdrojov, sú uvedené v zozname v prílohe k tomuto rozhodnutiu. (3) Niektoré z týchto opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. 2011/0233 (NLE) Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/273/SZBP o reštriktívnych opatreniach voči Sýrii[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 9. mája 2011 prijala Rada nariadenie (EÚ) č. 442/2011 o reštriktívnych opatreniach s ohľadom na situáciu v Sýrii[2]. (2) V rozhodnutí Rady 2011/[…]/SZBP z […][3] sa stanovujú ďalšie opatrenia, ktoré sa majú prijať, vrátane zákazu nákupu, dovozu alebo prepravy ropy a ropných produktov zo Sýrie a zmrazenia finančných prostriedkov a hospodárskych zdrojov ďalších osôb a subjektov, ktoré majú prospech z režimu prezidenta Bašíra al-Asada alebo ho podporujú. Ďalšie osoby, subjekty a orgány, na ktoré sa bude vzťahovať zmrazenie finančných prostriedkov a hospodárskych zdrojov, sú uvedené v zozname v prílohe k tomuto rozhodnutiu. (3) Niektoré z týchto opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (4) Rozhodnutie Rady […][4] čiastočne pozastavuje uplatňovanie dohody o spolupráci so Sýriou[5]. (5) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Nariadenie (EÚ) č. 442/2011 sa mení a dopĺňa takto: (1) Do článku 1 sa vkladajú tieto odseky: „g) „poistenie“ je záruka alebo záväzok, na základe ktorých je jedna alebo viac fyzických alebo právnických osôb povinných za úhradu poskytnúť inej osobe alebo osobám v prípade vzniku poistnej udalosti náhradu škody alebo iné poistné plnenie, ako sa ustanovuje v záruke alebo záväzku; h) „zaistenie“ je činnosť spočívajúca v prijatí rizík postúpených poisťovňou alebo inou zaisťovňou, alebo v prípade združenia upisovateľov, známeho ako Lloyd’s, činnosť spočívajúca v prijatí rizík postúpených akýmkoľvek členom Lloyd's inej poisťovni alebo zaisťovni ako združeniu upisovateľov, známemu ako Lloyd's; i) „ropné produkty“ sú produkty uvedené v prílohe IV.“ (2) Vkladajú sa tieto články 3a a 3b: „Článok 3a Zakazuje sa: (a) dovážať ropu alebo ropné produkty do Únie, ak i) pochádzajú zo Sýrie; alebo ii) boli vyvezené zo Sýrie; (b) nakupovať ropu alebo ropné produkty, ktoré sa nachádzajú v Sýrii alebo pochádzajú zo Sýrie; (c) prepravovať ropu alebo ropné produkty, ak pochádzajú zo Sýrie alebo sa vyvážajú zo Sýrie do inej krajiny; (d) priamo alebo nepriamo poskytovať financovanie alebo finančnú pomoc vrátane finančných derivátov a futurít, ako aj poistenie a zaistenie v súvislosti s ustanoveniami v písmenách a), b) a c); a (e) vedome a úmyselne sa zúčastňovať na činnostiach, ktorých účelom alebo dôsledkom je priame alebo nepriame obchádzanie zákazov uvedených v písmenách a), b), c) alebo d). Článok 3b Zákazy uvedené v článku 3a sa nevzťahujú na: a) plnenie záväzku do 31. októbra 2011 vrátane, ktorý vyplýva zo zmluvy uzavretej pred [vložiť dátum prijatia tohto článku], a to za predpokladu, že fyzická alebo právnická osoba, subjekt alebo orgán, ktorý zamýšľa plniť tento záväzok, oznámi aspoň 3 pracovné dni vopred danú činnosť alebo transakciu príslušnému orgánu členského štátu, v ktorom je usadený, uvedenému na webových stránkach v prílohe III; alebo b) nákup ropy alebo ropných produktov, ktoré boli vyvezené zo Sýrie pred [vložiť dátum prijatia tohto článku] alebo pokiaľ k vývozu došlo podľa písmena a) do 31. októbra 2011 vrátane.“ (3) Článok 5 ods. 1 nahrádza takto: “1. Príloha II pozostáva zo zoznamu fyzických alebo právnických osôb, subjektov a orgánov, ktoré Rada v súlade s článkom 4 ods. 1 rozhodnutia 2011/273/SZBP identifikovala ako osoby zodpovedné za násilné represálie proti civilnému obyvateľstvu v Sýrii, osoby a subjekty, ktoré majú prospech z režimu prezidenta Bašíra al-Asada alebo ho podporujú, alebo osoby a subjekty s nimi spojené.“ (4) V článku 6 v prvom odseku sa písmená c) a d) nahrádzajú takto: „c) určené výlučne na úhradu poplatkov alebo nákladov na služby spojené s bežným vedením alebo správou zmrazených finančných prostriedkov alebo hospodárskych zdrojov; d) potrebné na úhradu mimoriadnych výdavkov, a to za predpokladu, že príslušný orgán najmenej dva týždne pre udelením povolenia oznámil príslušným orgánom ostatných členských štátov a Komisii dôvody, na základe ktorých sa domnieva, že by sa osobitné povolenie malo udeliť;“ a vkladajú sa tieto ďalšie pododseky: „e) určené na úhradu na účet alebo z účtu diplomatickej alebo konzulárnej misie alebo medzinárodnej organizácie, ktorá požíva výsady v súlade s medzinárodným právom, pokiaľ sa takéto platby majú použiť na oficiálne účely diplomatickej alebo konzulárnej misie alebo medzinárodnej organizácie; alebo f) potrebné na humanitárne účely, ako je poskytovanie alebo uľahčenie poskytovania pomoci vrátane dodávok zdravotníckeho materiálu, potravín, elektrickej energie, zabezpečenia humanitárnych pracovníkov a súvisiacej pomoci, alebo evakuácia zo Sýrie; (5) Vkladá sa tento článok 10a: „Sýrskej vláde ani žiadnej osobe alebo subjektu, ktorí vznesú nárok prostredníctvom nej alebo v jej prospech sa nepriznávajú žiadne nároky vrátane nároku na kompenzáciu alebo iného nároku tohto druhu, ako je nárok na započítanie pohľadávok alebo nárok na základe záruky v súvislosti s akoukoľvek zmluvou alebo transakciou, ktorej plnenie bolo priamo alebo nepriamo, čiastočne alebo úplne ovplyvnené opatreniami zavedenými týmto nariadením.“ Článok 2 Príloha II k nariadeniu (EÚ) č. 442/2011 sa týmto mení a dopĺňa v súlade s prílohou k tomuto nariadeniu. Článok 3 Príloha II k tomuto nariadeniu sa týmto vkladá ako príloha IV k nariadeniu (ES) č. 442/2011. Článok 4 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] PRÍLOHA Do zoznamu fyzických a právnických osôb, subjektov alebo orgánov v prílohe II k nariadeniu (EÚ) č. 442/2011 sa vkladajú: [ďalšie mená, ktoré navrhne Rada] PRÍLOHA II „PRÍLOHA IV“ Zoznam ropných produktov a kódy HS Kód HS Opis 2709 00 Ropné oleje a oleje získané z bitúmenových nerastov, surové: 2710 Ropné oleje a oleje získané z bitúmenových nerastov, iné ako surové; prípravky inde nešpecifikované alebo nezahrnuté, obsahujúce v hmotnosti 70 % alebo viac ropných olejov alebo olejov získaných z bitúmenových nerastov, ak sú tieto oleje základnými zložkami týchto prípravkov; odpadové oleje; 2711 Ropné plyny a ostatné plynné uhľovodíky: 2712 Vazelína; parafín, mikrokryštalický ropný vosk, parafínový gáč, ozokerit, montánny vosk, rašelinový vosk, ostatné minerálne vosky a podobné výrobky získané syntézou alebo ostatnými procesmi, tiež zafarbené: 2713 Ropný koks, ropný bitúmen a ostatné zvyšky z ropných olejov alebo z olejov získaných z bitúmenových nerastov: 2714 Prírodné bitúmeny a prírodný asfalt; bitúmenové alebo olejové bridlice a dechtové piesky; asfaltity a asfaltové horniny: 2715 00 00 Bitúmenové zmesi na základe prírodného asfaltu, prírodného bitúmenu, ropného bitúmenu, minerálneho dechtu alebo zo smoly z minerálneho dechtu (napríklad bitúmenový tmel, spätné frakcie) [1] Ú. v. EÚ L 121, 10.5.2011, s. 11. [2] Ú. v. EÚ L 121, 10.5.2011, s. 11. [3] Ú. v. EÚ L ... [4] Ú. v. EÚ L ... [5] Ú. v. ES L 269, 27.9.1978, s. 2.